
Pristigla pitanja vezana uz Javni poziv za financiranje programa i projekata udruga od interesa za opće dobro u Osječko-baranjskoj županiji iz sredstava Proračuna Osječko-baranjske županije za 2026. godinu postavljena elektroničkim putem, za programska područja 1. - 9. iz točke IV. Javnog poziva na martina.pejic@obz.hr

1. Pitanje pristiglo 28.01.2026. u 10.39 sati
Pitanje:

„Zanima me trebam li dostaviti Uvjerenje o nekažnjavanju samo za mene budući da ću ja biti voditeljica programa ili moram za sve 3 osobe zadužene za zastupanje Udruge (mene kao predsjednice udruge, dopredsjednice i tajnice)? Ukoliko treba za sve tri, moram plaćati naknadu za vađenje potvrde o nekažnjavanju  ili je dovoljno da razlog vađenja potvrde bude zasnivanje radnog odnosa ili nešto drugo koje ne zahtijeva plaćanje potvrde?“.
Odgovor:
Poštovani, sukladno točki V. Javnog poziva i točki 2.4. Uputa za prijavitelje, prijavitelji su dužni priložiti uvjerenje nadležnog suda da se ne vodi kazneni postupak protiv osobe ovlaštene za zastupanje udruge i voditelja programa/projekta, ne starije od 6 mjeseci (potrebno dostaviti najkasnije prije potpisivanja ugovora o financiranju programa/projekta). Ukoliko udruga ima više osoba ovlaštenih za zastupanje potrebno je dostaviti uvjerenja za sve osobe ovlaštene za zastupanje. Uvažiti će se uvjerenje o nekažnjavanju s navedenom svrhom zasnivanja radnog odnosa i sl.

2. Pitanje pristiglo 3.02.2026. u 14.18 sati

Pitanje:
„Poštovana, obraćamo Vam se u vezi Javnog poziva za financiranje programa i projekata udruga od interesa za opće dobro u Osječko-baranjskoj županiji za 2026. godinu, točka 8. – Financiranje programskih aktivnosti braniteljskih udruga. Udruga ………..razmatra prijavu projekta u okviru kategorije projektnih aktivnosti (do 7.000,00 EUR), koji bi se sastojao od višemjesečnih aktivnosti usmjerenih na psihosocijalnu podršku, socijalnu uključenost i aktivno sudjelovanje hrvatskih branitelja i članova njihovih obitelji u zajednici, sukladno ciljevima Socijalnog plana Osječko-baranjske županije 2025.–2027. U sklopu navedenog projekta planirano je i obilježavanje ….. obljetnice ……..kao jedna od projektnih aktivnosti, s ciljem javne vidljivosti projekta, jačanja društvene uključenosti branitelja te senzibilizacije šire zajednice, pri čemu obilježavanje ne bi predstavljalo jedinu niti središnju svrhu projekta. Ljubazno Vas molimo potvrdu je li, prema Vašem tumačenju Javnog poziva, ovakav pristup prihvatljiv u okviru projektnih aktivnosti, odnosno može li se obilježavanje obljetnice provoditi kao jedna od aktivnosti unutar projekta, uz jasno definirane ciljeve, korisnike i očekivane rezultate. Zahvaljujemo na Vašem vremenu i pomoći te stojimo na raspolaganju za dodatna pojašnjenja.“
Odgovor:
Poštovani, sukladno točki 2.2. Uputa za prijavitelje definirane su aktivnosti kako bi projekt s mogućim iznosom potpore do 7.000 eura bio prihvatljiv.  Odnosno, potrebno je da je istim predviđena provedba nekih od slijedećih aktivnosti: organiziranje aktivnosti osnaživanja mentalnog zdravlja i osiguravanja socijalne uključenosti branitelja poput edukacija, radionica, okruglih stolova i slično, pružanje podrške savjetovanja, psihosocijalnog savjetovanja, psihosocijalne podrške braniteljima i članovima njihovih obitelji, pružanje podrške u palijativnoj skrbi, provođenje inovativnih socijalnih usluga poput peer podrške, osiguravanje prijevoza za odlazak na liječenje, odmor od skrbi i slično, odnosno aktivnosti koje predviđa Socijalni plan Osječko-baranjske županije za razdoblje od 2025. do 2027. godine, a sukladno informaciji i uputi kako je opisano u točki 3. Prijava projekta u okviru kategorije aktivnosti Vašeg interesa, a koja sadrži neke od prethodno navedenih aktivnosti navedene kategorije, može sadržavati i aktivnost obilježavanja obljetnice.

3. Pitanje pristiglo 9.02.2026. u 20.26 sati

Pitanje:

„Poštovana, obraćam Vam se s upitom vezanim uz Javni poziv za financiranje programa i projekata udruga iz sredstava Proračuna Osječko-baranjske županije za 2026. godinu. Zanima me postoji li mogućnost da se Dobrovoljno vatrogasno društvo …… (ili općenito bilo koji drugi DVD) prijavi na ijedan od programa navedenih u predmetnom Javnom pozivu, s obzirom da se vatrogastvo financira temeljem posebnog Zakona. Bili bismo zahvalni na kratkoj informaciji ili smjernici o tome ispunjava li DVD …..osnovne uvjete za prijavu te, ako da, u okviru kojeg programskog područja? Unaprijed zahvaljujem na vašem odgovoru.“


Odgovor:

Poštovani, sukladno točki IV. Javnog poziva i točki 1.3. Uputa za prijavitelje određeno je kako se neće  sufinancirati programi/projekti udruga koji se financiraju po posebnim zakonima, koji se u cijelosti financiraju iz drugih javnih izvora, odnosno na koje se ne primjenjuje Zakon o udrugama. Budući se dobrovoljna vatrogasna društva financiraju po posebnim zakonima prijavljeni programi/projekti na ovaj javni poziv neće biti sufinancirani.

4. Pitanje pristiglo 11.02.2026. u 10.11 sati
Pitanje:
Poštovana, obraćamo Vam se s molbom za pojašnjenje vezano uz ispunjavanje tablice proračuna projekta. Naime, zanima nas u koju rubriku tablice te pod koju vrstu troška je potrebno evidentirati trošak rada mentora (….. koji provode program …..u sklopu projekta). Navedene osobe imaju registrirano sporedno zanimanje te za svoje usluge ispostavljaju račun a samim time nisu klasični zaposlenici Udruge. Ljubazno Vas molimo uputu koja bi bila odgovarajuća kategorija troška za navedene usluge. Unaprijed zahvaljujemo na odgovoru i pojašnjenu. 
Odgovor:
Poštovani, opisano trebate upisati u Ud2 obrascu (obrazac proračuna programa projekta) pod A)  Izravni troškovi 1. Ljudski resursi 1.2. Naknade (naknade drugog dohotka, ugovor o djelu i drugo).






5. Pitanje pristiglo 12.02.2026. u 11.07 sati
Pitanje:
„Poštovana, javljam Vam se u ime Nogometnog kluba …… iz ………. Skupljamo dokumentaciju za natječaj “Javni poziv za financiranje programa i projekata udruga od interesa za opće dobro u OBŽ za 2026.
Naišla sam na nejasnoću i nadam se da mi Vi to možete pojasniti. Mi dosada nismo nikada konkurirali za taj natječaj, tj nismo imali takav projekt. Pod dokumentacijom pod broj 5. piše “opisno godišnje izvješće o radu za prethodnu godinu (u word dokumentu) Na Vašoj stranici sam našla obrasce, među njima i obrazac opisnog izvješća i pretpostavila sam da njega moram ispuniti. Međutim kako mi dosad nismo konkurirali ja ga ne mogu ispuniti jer nismo od OBŽ dosada dobijali sredstva. Zanima me da li ga moramo ispuniti, i ako da, kako? Unaprijed hvala.“

Odgovor:
Poštovani, sukladno točki IV. Javnog poziva i točki 1.3. Uputa za prijavitelje određeno je kako se neće  sufinancirati programi/projekti udruga koji se financiraju po posebnim zakonima, koji se u cijelosti financiraju iz drugih javnih izvora, odnosno na koje se ne primjenjuje Zakon o udrugama. Budući se nogometni klubovi financiraju po posebnim zakonima prijavljeni programi/projekti na ovaj javni poziv neće biti sufinancirani.

6. Pitanje pristiglo 17.02.2026. u 11.19 sati
Pitanje:
„Poštovana, imam pitanje vezano za dokumentaciju koju je potrebno dostaviti u sklopu prijave na Javni poziv za financiranje programa i projekata udruga od interesa za opće dobro u Osječko-baranjskoj županiji iz sredstava Proračuna Osječko-baranjske županije za 2026. godinu. Udruga koja se prijavljuje na Javni poziv je nova, upisana u Registar udruga 22. prosinca 2025. godine te u 2025. godini nije imala nikakvih aktivnosti. Umjesto dokumenata pod brojevima 4., 5. i 6. popisa dokumentacije Javnog poziva, je li dovoljno priložiti Izjavu o neaktivnosti ili je potrebna kakva dodatna dokumentacija? Unaprijed hvala na odgovoru i lijep pozdrav.“
Odgovor:
Poštovani, udruga upisana u Registar udruga Republike Hrvatske u prosincu 2025. godine obvezna je prilikom prijave na ovaj Javni poziv priložiti, između ostale propisane dokumentacije, i uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu ne starije od mjesec dana od dana objave javnog poziva, Izjavu o neaktivnosti FINA-e te umjesto Opisnog godišnjeg izvješća o radu za proteklu godinu u word dokumentu Izjavu s opisanim danom registracije i početkom djelovanja udruge/prijavitelja potpisanu i ovjerenu od strane osobe ovlaštene za zastupanje.

7. Pitanje pristiglo 20.02.2026. u 15.37 sati
Pitanje:
„Poštovani, obraćam Vam se u ime………., neprofitne studentske udruge, vezano uz prijavu na aktualni Javni poziv. Naime, nije nam u potpunosti jasno jesmo li kao neprofitna studentska udruga dužni dostaviti:- Uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa te drugih davanja prema Državnom proračunu (ne starije od mjesec dana od dana objave Javnog poziva), te
- Rješenje nadležnog tijela kojim je udruzi priznat status stalnog prikupljača humanitarne pomoći, u slučaju prijave programa/projekta koji uključuje financiranje materijalnih davanja (prioritetno područje 4 – Sufinanciranje projekata socijalnih samoposluga). Naime, područje za koje prijavljujemo projekt je 9. Program iz područja zdravlja i zaštite okoliša. Budući da smo ……… udruga koja nema zaposlenih niti obavlja gospodarsku djelatnost, molimo potvrdu primjenjuju li se navedeni dokumenti i na našu prijavu. Isto tako, samo radi potvrde nas zanima, pri prijavljivanju projekta nam još ne trebaju: uvjerenje nadležnog suda da se ne vodi kazneni postupak protiv osobe ovlaštene za zastupanje udruge i voditelja programa/projekta, ne starije od 6 mjeseci, obrazac izjave o nepostojanju dvostrukog financiranja i privolu za prikupljanje osobnih podataka? 
Unaprijed zahvaljujemo na odgovoru i pomoći.“
Odgovor:
Poštovani, sukladno točki V. Javnog poziva i točki 2.4. Uputa za prijavitelje, prijavitelji su dužni priložiti uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu ne starije od mjesec dana od dana objave javnog poziva. Rješenje nadležnog tijela kojim je udruzi priznat status stalnog prikupljača humanitarne pomoći potrebno je priložiti za prijave na područje broj 4. Javnog poziva. Uvjerenje nadležnog suda za sve osobe ovlaštene za zastupanje i voditelja projekta, kao i privolu i izjavu možete priložiti i prije potpisivanja Ugovora, ukoliko projekt Vaše udruge bude pozitivno ocijenjen.


